WhatsApp aikoo estää kuvankaappaukset tietyissä tapauksissa. Kertakäyttöviesteihin vaikuttavasta uudistuksesta kertoo WABetaInfo-sivusto.
WhatsAppiin julkaistiin viime vuonna esimerkiksi Snapchatista ja Instagramista tuttu mahdollisuus lähettää vain kertaalleen aukeavia valokuvia ja videoita. Pian toiminnon yksityisyyttä parannetaan ruutukaappaukset estämällä.
Ruutukaappausten esto on jo saapunut joidenkin WhatsApp-beetaa käyttävien koeajettavaksi, ja ennen pitkää se julkaistaneen laajemminkin.
Mikäli kertakäyttöiseksi tarkoitetusta valokuvasta tai videosta pyrkii ottamaan kuvankaappauksen, estää WhatsApp toimen ja kertoo sen johtuvan parannetusta tietoturvasta.
Kertakäyttöisillä viesteillä voi astetta turvallisemmin jakaa esimerkiksi salasanoja tai yksityisiä tietoja, ja ruutukaappausten estäminen todella parantanee osaltaan tietoturvaa.
On kuitenkin hyvä muistaa, että kertaalleen aukeavista valokuvista tai videoista voi yhä räpsäistä valokuvan toisella laitteella. Tiettyä harkintaa kannattaa siis vastakin noudattaa.
On vielä epäselvää, milloin kertakäyttöviestien ruutukaappausten esto julkaistaan laajemmin WhatsAppiin. Testaus on jo alkanut ainakin iPhonella, mikä kertoo kehitystyön olevan pitkällä.